钦定古今图书集成/理学汇编/字学典/第152卷 > 《浙江志书》 > 《楮宝传》明·姜子万
## 钦定古今图书集成/理学汇编/字学典/第152卷 > 《浙江志书》 > 《楮宝传》明·姜子万

楮宝，中国人也。其原出楮币，其先楮先生出东汉蔡
伦之门。赵宋时有会子者，用于世，然犹白衣。逮大元
始就国制，佩“朱墨”之章，乃大显。洪武中，上召见，修饰
其边幅，裁令端方，赐之东方服色，佩三印，与孔方偕
行，民甚赖之。凡居室、服食、器货、五礼九式之用，无不
藉其力。尤通于上下之情，曲直、长短、龃龉率能为解
纷。大而山川土田之重，子女玉帛之贵，小而谷粟丝
麻之用，饮食蔬果之给，宝皆颐指而致之。公私事无巨细，有宝则咄嗟而办，蓄之则质可变，炙之则手可
热。宝所亲厚者，辄偃蹇僭侈，哆然若有所恃赖；宝所
否者，则气沮形消，行止茫然，开口动足，无不背戾。故
虽妇人小子，皆爱敬之。为人性柔而质方，体薄而文
墨见于面，喜与贪夫俗子伍，清高廉洁士，虽间与游，
不久辄去之，而贤者亦不屑就。或有问于宝曰：“子之
名闻天下，有济世之材，吾甚敬子，奈何贫善而富恶，
向贪而背廉，颜穷而跖达，子为之乎？”宝曰：“噫！物之不
齐，物之情也。穷达命焉，我何力焉？且炎炎者绝，凡吾
所盛交者，皆以豕心”而要我，吾率族而聚之者，皆祸
之倚吾，恝然不相亲者，或为福之伏。君子修身俟命，
以贫为常，以廉为防，奚藉于我哉？《传》曰：“宝之尊贵而
利于世，可谓盛矣。”而世之所以丧其良心者，亦宝使
之然也。且喜继富不能周人之急，士君子以是短之。
然其通天下之货，集天下之事，成天下之亹亹者，孰
有过“于宝者哉？”